250 de kilograme de deșeuri adunate de silvicultorii de la Marginea de-a lungul traseului Via Transilvanica (foto)
”Pădurea nu este groapă de gunoi”, este mesajul silvicultorilor suceveni transmis cetățenilor. Silvicultorii de la Ocolul Silvic Marginea din cadrul Direcției Silvice Suceava au colectat circa 250 de kilograme de deșeuri, aruncate în fondul forestier, în cadrul unei acțiuni de igienizare a fondului forestier de-a lungul traseului Via Transilvanica.
”Revenim cu apelul nostru la responsabilitate și de a nu mai arunca deșeuri în fondul forestier Regia Națională a Pădurilor – Romsilva este implicată anual în numeroase acțiuni de igienizare a fondului forestier și a zonelor limitrofe pădurilor, prin direcțiile silvice și administrațiile parcurilor naționale și naturale, la care participă numeroși voluntari”, au transmis cei de la RNP-Romsilva. Regia Națională a Pădurilor – Romsilva administrează 3,13 milioane hectare păduri proprietatea publică a statului, circa 48% din pădurile țării, și asigură servicii silvice pentru circa un milion hectare de păduri aflate în alte forme de proprietate. Toate pădurile proprietatea publică a statului dețin certificarea managementului forestier în standard internațional.
Foto credit și text: RNP-Romsilva